ኣኽበርቲ ጸጥታን ሰራዊትን ብዛዕባ ዝወሰድዎ ስጉምታት ዝወጹ ጸብጻባት ዛጊት ተጋራጨውቲ`ዮም። ብሰኑይ ድማ ሓያሎ ናይ ዓይኒ መሰኻክር ገለ ኣባላት ሰራዊት ንሰልፈኛታት ካብ ኣኽበርቲ ጸጥታ ይወርዶም ንዝነበር መጥቃዕቲ ተኸላኺሎምሎም ኢሎም። ኣብ 'ፒክ ኣፕ' ዝዓይነተን መካይን ዝተወጥሑ ኣኽበርቲ ጸጥታ ነቶም ብእሽሓት ዝቑጸሩ ናይ ለይቲ ሰልፈኛታት ንምብታን ጠያይትን ዘንብዕ ጋዝን ከምዝተጠቕሙ ሓንቲ ሰልፈኛ ንመደብ ኒውስ ደይ ናይ ቢቢሲ ሓቢራ። ምንጪ ስእሊ, Reuters መግለጺ ስእሊ, ፕረዚደንት በሽር፡ ኣብ ዝሓለፈ ወርሒ ኣዋጅ ህፁፅ ግዜ ኣዊጁ ነይሩ ኣብ ፈለማ፡ እቶም ወተሃደራት ሻራ-ኣልቦ`ዮም ነይሮም። ጸኒሖም ግን ነቶም ኣኽበርቲ ጸጥታ ክሰጉዎም ፈቲኖም። ካልኦት ናይ ዓይኒ መሰኻክር ድማ እቶም ኣባላት ሰራዊት ነቶም ኣኽበርቲ ጸጥታ ይሰጉ ኣብ ዝነበሩሉ እዋን ናይ መጠንቀቕታ ቶኽሲ ቶኪሶም ኢሎም። ነቶም ሰልፍታት ዝመርሑ ዘለዉ ጠለብቲ ለውጢ ድማ ሓደ ወተሃደር ንሰልፈኛታት ይከላኸል ኣብ ዝነበረሉ እዋን ከም ዝተቐትለ ንማዕከን ዜና ኣሶሸይትድ ፕረስ ሓቢሮም። እቲ ኣፈኛ መንግስቲ ዝኾነ ሚኒስተር ሓበሬታ ሓሰን እስማዒል ግን ነቶም ብዛዕባ ምፍንጫል ሰራዊት ዝወጹ ሓበሬታት ኣሉታ መልሲ ሂቡሎም። 'ሓይልታ ጸጥታ ሕቡራትን ጥርኑፋትን ኮይኖም፡ ብጽቡቕ ናይ ምርድዳእ መንፈስን ብእወታን`ዮም ዝሰርሑ ዘለዉ' ኢሉ ብሰኑይ ኣብ ዝሃቦ መግለጺ። ዋና ጸሓፊ ውድብ ሕቡራት ሃገራት ኣንቶኒዮ ጉተሪሽ ድማ እቶም ክልተ ሸነኻት 'ነብሶም ክገትኡን ጎንጺ ከወግዱን' ጸዊዑ። እቲ ምልዕዓል ካብ ዝጅምር ዛጊት 38 ሰባት ከምዝተቐትሉ ሰብ-ስልጣን መንግስቲ ተኣሚኖም፡ ጉጅለ ተሓላቒ መሰል ደቂ ሰባት ዝኾነ ሂዩማን ራይትስ ዋች ግን ቁጽሪ ግዳያት ካብ`ቲ መንግስቲ ዝሃቡ ከምዝበዝሕ ሓቢሩ። ንምንታይ'ዩ እቲ ፕረሲደንት ኣካታዒ ኮይኑ?
